作者:元稹
標題:夢井
內容:夢上高高原，原上有深井。登高意枯渴，願見深泉冷。裴回繞井顧，自照泉中影。沉浮落井瓶，井上無懸綆。念此瓶欲沉，荒忙為求請。遍入原上村，村空犬仍猛。還來繞井哭，哭聲通複哽。哽噎夢忽驚，覺來房舍靜。燈焰碧朧朧，淚光疑冏冏。鐘聲夜方半，坐臥心難整。忽憶鹹陽原，荒田萬餘頃。土厚壙亦深，埋魂在深埂。埂深安可越，魂通有時逞。今宵泉下人，化作瓶相憬。感此涕汍瀾，汍瀾涕沾領。所傷覺夢間，便覺死生境。豈無同穴期，生期諒綿永。又恐前後魂，安能兩知省。尋環意無極，坐見天將昞。吟此夢井詩，春朝好光景。